**Kivonat Törökszentmiklós Városi Önkormányzat Képviselő-testületének 2022. július 28-án megtartott z á r t ülésének jegyzőkönyvéből:**

**Törökszentmiklós Városi Önkormányzat Képviselő-testületének**

**158/2022. (VII.28.) számú**

**Ha t á r o z a t a**

**Az Opus Titász Zrt. fellebbezés elutasítása és a TM/6367-4/2022., TM/6367-5/2022., TM/6367-6/2022., TM/6367-7/2022. iktatószámú közigazgatási bírság kiszabásáról szóló határozatok helybenhagyása**

**HATÁROZAT**

Törökszentmiklós Városi Önkormányzat Képviselő-testülete az Opus Titász Zrt. 5000 Szolnok, Verseghy út 3. szám alatti zártkörűen működő részvénytársaság fellebbezését

**elutasítja**

és a TM/6367-4/2022., TM/6367-5/2022., TM/6367-6/2022., TM/6367-7/2022. iktatószámú közigazgatási bírság kiszabásáról szóló határozatokat

**helybenhagyja.**

A határozat a közléssel véglegessé válik, ellene fellebbezésnek helye nincs. Az ügyfél - az önálló jogorvoslattal nem támadható végzések kivételével - a véglegessé vált döntés ellen közigazgatási pert indíthat a Debreceni Törvényszéken (4026 Debrecen, Perényi u. 1.). A keresetlevelet - ha törvény eltérően nem rendelkezik - a vitatott közigazgatási cselekmény közlésétől számított harminc napon belül kell a vitatott cselekményt megvalósító közigazgatási szervhez benyújtani.

A bírósági eljárásért illetéket kell fizetni, melyet az eljárást kezdeményező fél az eljárás megindításakor köteles megfizetni, kivéve, ha az illeték megfizetéséről utólag kell határozni. Az utóbbi esetben az illetéket az viseli, akit a bíróság erre kötelez.

A közigazgatási jogvita elbírálása iránti közigazgatási per illetéke 30.000.- Ft. Nem kötelezhető illeték fizetésére az, aki a külön jogszabály szerint költségmentességet vagy az illetéktörvény szerint illetékmentességet élvez. A személyes illetékmentesség a fél jogutódjára nem terjed ki.

**INDOKOLÁS**

Az Opus Titász Zrt. 5000 Szolnok, Verseghy út 3. szám alatti zártkörűen működő részvénytársaság 2021. augusztus 31-től útkezelői hozzájárulás iránti kérelmet nyújtott be a KÜZ – Közterület üzemeltetést támogató informatikai alkalmazásban 20 kV légvezetéken történő oszlopcserére hibaelhárítás céljából.

Az Opus Titász Zrt. kérelemre az alábbi útkezelői hozzájárulást adta Törökszentmiklós Város Jegyzője:

TM/491-270/2021. iktatószámú útkezelői hozzájárulás: létesítés helyszíne: 5200 Törökszentmiklós, Kossuth Lajos út 187. szám melletti közterület, végleges helyreállítás ideje: 2021. november 15.

TM/491-272/2021. iktatószámú útkezelői hozzájárulás: létesítés helyszíne: 5200 Törökszentmiklós, Kossuth Lajos út 180. szám melletti közterület, végleges helyreállítás ideje: 2021. november 15.

TM/491-282/2021. iktatószámú útkezelői hozzájárulás: létesítés helyszíne: 5200 Törökszentmiklós, Szent Imre út 3. szám melletti közterület, végleges helyreállítás ideje: 2021. szeptember 30.

TM/491-288/2021. iktatószámú útkezelői hozzájárulás: létesítés helyszíne: 5200 Törökszentmiklós, Alatkai út 4. szám melletti közterület, végleges helyreállítás ideje: 2021. november 15.

Ezt követően helyszíni ellenőrzés alkalmával bizonyosságot nyert a tény, hogy a fent említett helyszíneken a fent említett végleges helyreállítás dátumának az Opus Titász Zrt. nem tett eleget, a vasoszlopok cseréjét követően hátrahagyott oszlop maradványok, oszlop csonkok nem kerültek elszállításra, az eredeti állapot helyreállítása nem történt meg.

Ennek alapján a mulasztásból származó magatartás alapos okot adott arra, hogy a közösségi együttélés alapvető szabályairól és ezek megszegésének következményeiről szóló önkormányzati rendelet megalkotásáról szóló 14/2015. (V.29.) önkormányzati rendelet (továbbiakban: R1.) 9/A. § (1) bekezdés a) pontja alapján eljárást indítson Törökszentmiklós Város Jegyzője. Az eljárás megindításáról 2022. május 30-án a TM/6367-2/2022. iktatószámon értesítettem az Opus Titász Zrt-t, illetve tájékoztattam, hogy az értesítést követő 8 napon belül nyilatkozatot tehet.

Az Opus Titász Zrt. nyilatkozatot Törökszentmiklós Város Jegyzője részére nem küldött, a jogsértés tényét nem cáfolta, az ügyből magát nem mentette ki, ennek alapján a fent felsorolt helyszínenként 200.000,-Ft közigazgatási bírsággal sújtotta Törökszentmiklós Város Jegyzője.

Az Opus Titász Zrt. a fellebbezési határidő lejárta előtt, 2022. július 20. napon benyújtotta jogorvoslati kérelmét. A fellebbezésben előadta, hogy a társaság Magyarország észak-keleti régiójában 18 728 négyzetkilométeren végez villamosenergia-elosztási engedélyes tevékenységet, így többek között Törökszentmiklóson is. A társaság előadta, hogy a TM/6367-4/2022., TM/6367-5/2022., TM/6367-6/2022., TM/6367-7/2022. iktatószámú határozatokban (továbbiakban: Határozatok) található érvelés nem felel meg a jogszabályoknak, a közigazgatási bírságnak nincs jogalapja. Álláspontja szerint a Határozatokban előírt az eredeti állapot helyreállítására vonatkozó 15 napos határidő nem végrehajtható, hivatkozva az általános közigazgatási rendtartásról szóló 2016. évi CL. törvény (továbbiakban: Ákr.) 84. §-ában foglalt azonnali végrehajthatóság törvényi tényállásaira, továbbá az Ákr. 82. §-ában foglalt döntés véglegességére és az Ákr. 118. §-ában foglalt fellebbezés előterjesztésére.

Kifejtette még, hogy az oszlop maradványok, oszlop csonkok eltávolítása speciális szakértelmet, speciális eszközök bevonását igényli és az eltávolítási folyamata is hosszabb időt igényel. Előadta továbbá, hogy a villamos energiáról szóló 2007. évi LXXXVI. törvény (továbbiakban: VET) nem ír elő határidőt arra vonatkozóan, hogy az átépítés során milyen időtartamon belül kell a hálózat átépítését befejezni, így az oszlop maradványokat, oszlop csonkokat megszüntetni.

Összességében megállapítható, hogy az Opus Titász Zrt. az eredeti állapot helyreállítását a Határozatokban foglalt határidőre nem teljesítette, így a közterületen maradó oszlop maradványok, oszlop csonkok a közterület használatról szóló 22/2020. (X.30.) önkormányzati rendelet (továbbiakban: R2.) foglalt szabályok hatálya alá taroznak. Az R2. 9. § (1) bekezdés i) pontja alapján közterület-használati díj fizetése alól mentes közterület-használat esetei a közműveknek (elektromos-, gáz-, távfűtő-, víz- és csatornázási művek, távközlés, elektronikus hírközlés), valamint a köztisztasági, postai és távközlési tevékenységgel foglalkozó szerveknek üzemviteli feladatok ellátását szolgáló közérdekű berendezések elhelyezése, hibaelhárítás érdekében végzett munkavégzése. Az R2. 9. §-a a díjmentes közterület használat eseteit szabályozza. Tekintettel arra, hogy az Opus Titász Zrt. határidőre elvégezte az elektromos hálózatok karbantartását, az azokat biztosító oszlopok cseréjét, amelyet a fellebbezésének 2. és 11. pontjában is igazol, mivel a hátrahagyott oszlop maradványok, oszlop csonkok már nem minősülnek közmű karbantartási tevékenységnek, így azok közterület használati engedély kötelesek.

Az Opus Titász Zrt. elmulasztott a R2. 3. § (1) bekezdés d) pontja szerinti közterület használati engedély iránti kérelmet előterjeszteni, így ezen mulasztásból fakadó cselekményével megvalósította a R1. 9/A. §-ában foglalt tényállást és Törökszentmiklós Város Jegyzője az ebből fakadó közigazgatási eljárásban közigazgatási bírság kiszabásával sújtotta.

Figyelemmel arra, hogy az Opus Titász Zrt. építési munkálataival járó közmű karbantartási tevékenységet határidőre elvégezte, továbbá arra a tényre, hogy a fellebbezésének 10. pontjában az oszlopok eltávolítására vonatkozó megrendeléseket foganatosította igazolttá válik, hogy a tevékenysége közterület használati engedély köteles, így a rendelkező részben foglaltak szerint Törökszentmiklós Város Önkormányzat Képviselő-testülete a fellebbezését elutasította és a Határozatokat helybenhagyta.

Az illetékről szóló 1990. évi XCIII. törvény (a továbbiakban: Itv.) 37. § (1) bekezdése szerint a bírósági eljárásért e törvényben megállapított illetéket kell fizetni. Az Itv. 38. § (1) bekezdése alapján az illetéket az eljárást kezdeményező fél az eljárás megindításakor köteles megfizetni, kivéve, ha az illeték megfizetéséről utólag kell határozni. Az utóbbi esetben az illetéket az viseli, akit a bíróság erre kötelez. Az Itv. 45/A. § (1) bekezdése értelmében a közigazgatási jogvita elbírálása iránti közigazgatási per és egyéb közigazgatási bírósági eljárás illetéke - a (2)-(4) bekezdésben foglaltak kivételével - 30 000 forint.

Az ügyintézési határidő megállapítása tekintetében az általános közigazgatási rendtartásról szóló 2016. évi CL. törvény (továbbiakban: Ákr.) 50. § (7) bekezdésében foglaltak az irányadók, amely szerint, ha a hatóság testületi szerv, a hatáskörébe tartozó ügyben az ügyintézési határidőn belül, vagy ha ez nem lehetséges, a határidő letelte utáni első testületi ülésen határoz.

A képviselő-testület hatáskörét az Mötv. 142/A. § (2) bekezdése, az illetékességet R1. 4. § (2) bekezdése biztosítja.

Fellebbezési lehetőséget Ákr. 116. § (4) bekezdés b) pontja alapján került kizárásra. A jogorvoslatról való tájékoztatás az Ákr. 114. § (1) bekezdésen alapszik. A keresetlevél benyújtásának lehetőségéről és módjáról a közigazgatási perrendtartásról szóló 2017. évi I. törvény (továbbiakban: Kp.) 39. §-a biztosítja.

**Erről értesül:**

1. Markót Imre polgármester
2. Képviselő-testület tagjai
3. Opus Titász Zrt. 5000 Szolnok, Verseghy út 3. szám
4. Dr. Varga Imre jegyző
5. Hatósági Osztály
6. Irattár

K. m. f.

|  |  |
| --- | --- |
| Markót Imre s. k.  polgármester | Dr. Varga Imre s. k.  jegyző |

A kivonat hiteléül:

Herczeghné Ródon Ilona

főmunkatárs